2015. gadā EIB parakstīja finansēšanas darījumus kopā par EUR 6,7 miljardiem reģionos, uz kuriem attiecas ārējo aizdevumu pilnvaras (turpmāk — ĀAP), kas ir gandrīz tāds pats apjoms kā pagājušajā gadā parakstītajiem finansēšanas darījumiem (EUR 6,8 miljardi). No tiem gandrīz trīs ceturtdaļas (72 %, EUR 4,8 miljardi) tika īstenoti atbilstoši ĀAP ar ES garantiju, kas ir pieaugums par 16 %, salīdzinot ar 2014. gadu. To aizdevumu daļa, uz kuriem attiecās ES vispārējā garantija, kas sedz valsts vai reģionālos finansēšanas darījumus, bija EUR 4,4 miljardi (92 %), savukārt ES politiskā riska garantija privātā sektora darījumiem attiecās uz EUR 0,4 miljardiem (8 %). EIB finansējums ar EIB pašu riska mehānismiem samazinājās par EUR 0,7 miljardiem līdz EUR 1,9 miljardiem. Kopējos apjomus 2015. gadā galvenokārt atbalstīja stabilie rezultāti austrumu kaimiņvalstīs, Krievijā, Āzijas un Latīņamerikas reģionos.

Tāpat 32 % jeb EUR 2,2 miljardi atbalstīs reģionālās integrācijas horizontālo mērķi, attīstot infrastruktūru un atbalstot vietējā privātā sektora piekļuvi finansējumam.

Ieguldījums pilnvaru mērķu sasniegšanai ir atspoguļots 1. grafikā, ņemot vērā 2015. gada darījumus gan saskaņā ar pilnvarām, gan ar pašu riska mehānismiem.

1. grafiks. Ieguldījums pilnvaru mērķu sasniegšanai (% un ieguldījuma summa)

Pārējā iedaļā sniegts ziņojums par saistībā ar ES politikas mērķiem gaidāmajiem un sasniegtajiem rezultātiem, kā tie reģistrēti RNS. Attiecībā uz gaidāmajiem rezultātiem šīs iedaļas joma nav visi 2015. gadā parakstītie līgumi, bet gan visi projekti, par kuriem 2015. gadā tika parakstīts pirmais finansēšanas līgums (turpmāk — jauni projekti). Šāda pieeja novērš rezultātu dubultu uzskaiti projektiem ar vairākiem finansējuma līgumiem, kas parakstīti vairākus gadus pēc kārtas. Tas nozīmē, ka šajā iedaļā norādītie aizdevumu apjomi ir kopējie apstiprinātie apjomi tikai jaunajiem projektiem. Turklāt izmantotās metodikas dēļ aizdevumu apjomus un projektu skaitu ne vienmēr var precīzi salīdzināt.

Vietējā privātā sektora attīstība, jo īpaši atbalsts MVU

EIB atbalsts vietējā privātā sektora attīstībai ir paredzēts tādu apstākļu radīšanai, lai tirgos, kas attīstās, un topošos tirgos cilvēkiem dotu iespēju izveidot un paplašināt uzņēmumus un tādā veidā radīt darbvietas, apmierināt vajadzības pēc precēm un pakalpojumiem, pārvarēt nabadzību un nenodrošinātību ar pārtiku, kā arī paaugstināt dzīves līmeni. Galu galā ilgtspējīga sociālā un ekonomiskā attīstība nevar notikt bez šādas privātā sektora attīstības. Šis atbalsts tiek sniegts dažādos veidos: vietējiem finanšu starpniekiem (galvenokārt bankām) darot pieejamas kredītlīnijas tālākaizdošanai MVU; piedaloties privātos akciju kapitāla fondos un riska kapitālā uzņēmumos ar augstu izaugsmes potenciālu; nodrošinot pašu kapitāla finansējumu mikrofinansēšanas iestādēm un tiešos aizdevumus lielākiem uzņēmumiem.

Divdesmit seši jauni projekti, kas parakstīti 2015. gadā, atbalstīs vietējā privātā sektora attīstību. Kopējais apstiprinātais EIB finansējums šiem projektiem ir EUR 2,9 miljardi. No šiem projektiem 20 ir kredītlīnijas MVU atbalstam; viena kredītlīnija atbalsta mikrofinansējuma darbības ar mikrofinansējuma ieguldījumu mehānismu, bet piecas — pētniecības un attīstības darbības un lielu uzņēmumu ieguldījumu projektus.

Sociālās un ekonomikas infrastruktūras attīstība

Viens no attīstības procesa pīlāriem ir sociālās un ekonomikas infrastruktūras attīstība — viss, sākot ar ceļiem un energosistēmām, līdz veselības aprūpes iestādēm un platjoslas interneta pakalpojumiem. Tas ir arī pīlārs, kur bieži ir ļoti svarīgs publiskais finansējums, jo infrastruktūras preces bieži ir sabiedriskās preces, kam ir liela pozitīva ietekme uz ekonomiku, vidi un cilvēku labklājību. EIB atbalsta infrastruktūras projektus daudzās nozarēs.

2015. gadā 29 jauni projekti ir paredzēti sociālās un ekonomikas infrastruktūras attīstības veicināšanai ĀAP reģionos. Kopējais apstiprinātais EIB finansējums šiem projektiem ir EUR 3,9 miljardi.

EIB 2015. gadā parakstīja līgumus par 11 jauniem projektiem enerģētikas nozarē, no kuriem pieci ir vērsti uz enerģijas pārvades un sadales tīklu paplašināšanu un modernizēšanu. Ar šo projektu palīdzību pie tīkla pieslēgs vēl 273 300 mājsaimniecības. Arī elektropārvades projekti apmierina vietējo pieprasījumu, palielinot esošo tīklu jaudu, lai iekļautu elektrības ražošanu no atjaunojamajiem energoresursiem, piemēram, vēja enerģijas un hidroenerģijas. Pieci projekti 2015. gadā ir vērsti uz enerģijas ražošanu, trīs no tiem uz atjaunojamo energoresursu attīstību. Kopā ar to palīdzību saražos pietiekamu elektrības daudzumu, lai attiecīgajās valstīs apgādātu 2,45 miljonus cilvēku. Vienā gadījumā EIB pārņem risku no projektiem hidroenerģijas, pārvades sistēmas un energoefektivitātes jomā, ko Pasaules Banka uzsākusi Ukrainā. Šī pārņemšana atbrīvos Pasaules Bankas aizdošanas spējas ar mērķi palīdzēt Ukrainai īsākā termiņā finansēt enerģijas importu, lai novērstu smagas enerģētikas krīzes rašanos.

EIB ir parakstījusi sešus jaunus projektus transporta nozarē. Tie ietver starppilsētu dzelzceļu savienojumu un jaunu pilsētas transporta sistēmu izveidi, kā arī autotransporta pilnveidošanu, uzlabojot ceļu segumu.

Ūdens un sanitārijas nozarē 2015. gadā ir parakstīti četri projekti. Kopā tie uzlabos piekļuvi dzeramajam ūdenim vai tā piegādei apmēram 1,6 miljoniem mājsaimniecību. Sagaidāms, ka šādai uzlabotai piekļuvei būs ļoti nozīmīga tālejoša ietekme valstīs, kur nepietiekama ūdens piegāde ir galvenais slimību cēlonis, turklāt rada nozīmīgu finansiālo un laika patēriņa slogu mājsaimniecībām ar zemiem ienākumiem.

Vienīgais projekts cieto atkritumu apsaimniekošanas nozarē būtiski palīdzēs pārvaldīt atkritumu likvidēšanas ietekmi uz vidi.

Divi projekti ir parakstīti lauksaimniecības un mežsaimniecības jomā. Viens projekts mežsaimniecības jomā atbalstīs mežu atjaunošanu vairāk nekā 80 000 ha noplicinātas zemes platībā, meža rehabilitāciju 20 000 ha platībā un erozijas kontroles pasākumus vēl 155 000 ha platībā.

Detalizēta informācija par finansētajiem projektiem ir sniegta Komisijas dienestu darba dokumentā.

Klimata pārmaiņu ietekmes mazināšana un pielāgošanās tām

Tā kā klimata pārmaiņu cēlonis un sekas ir globālas, būtiska Savienības ārpolitikas un attīstības politikas daļa ir ar klimata pārmaiņām saistīto pasākumu finansējuma attiecināšana un paplašināšana ārpus Savienības. Šajā darbā EIB ir galvenā loma. Tās atbalsts klimata politikai 2015. gadā saglabājās augstā līmenī, kopējam parakstīto darījumu apjomam sasniedzot EUR 2 miljardus, kas veido vairāk nekā 30 % no visiem parakstītajiem darījumiem pilnvaru reģionos. Šis līmenis ir līdzīgs iepriekšējā gada rādītājam un krietni pārsniedz EIB globālo mērķi – 25 % no aizdevumu kopapjoma . Tādā veidā pilnvaras nozīmīgi veicina mērķu sasniegšanu klimata pārmaiņu jomā, galveno uzmanību pievērošot darījumiem, kas palīdz mazināt klimata pārmaiņu ietekmi (92 % no EIB darījumiem), un darījumiem saistībā ar pielāgošanos klimata pārmaiņām (8 % no EIB darījumiem).